***Q: Zhodnotenie a štatistika výsledkov z minuloročného Kompara - (aké využitie máme ako MČ okrem prehľadu výsledkov?, aké opatrenia MČ pripravuje na základe výsledkov z Kompara?)***

***A:***

* **Projekt plošného testovania Komparo v MČ BANM**, v rámci ktorého sa testovanie realizuje plošne na všetkých školách v našej zriaďovateľskej pôsobnosti, bol **prvý svojho druhu v SR**. **Po našom vzore** plošné testovanie testami Komparo **zaviedla napr. aj MČ Ružinov**.
* **Komparo testy slúžia primárne ako kvalitný autoevaluačný nástroj pre vedenia škôl** zapojených do testovania. Participáciou na tomto projekte tak školy získali **za finančne výhodnejších podmienok** dôležitú spätnú väzbu pre možnú úpravu výchovnovzdelávacích procesov na svojej škole: obsahovú, procesnú personálnu – podľa zváženia každej jednej riaditeľky / riaditeľa.
* Z titulu realizácie plošného testovania na našich školách sme od spoločnosti EXAM získali **hromadnú zľavu** (25 % z cenníkovej ceny testov). Na zvyšných výdavkoch sa **MČ BANM spolupodieľa vo výške 50 %**.
* **Za kvalitu** výchovnovzdelávacieho procesu **školy zodpovedá** – v zmysle platnej legislatívy – **v prvom rade jej riaditeľka či riaditeľ**. **Ako zodpovednému zriaďovateľovi škôl nám však rovnako záleží na tom, aby boli naše školy kvalitné** a aby sme v rámci našich kompetencií a finančných možností našim školám v tejto veci čo najviac pomohli.
* V zmysle zákona o štátnej správe v školstve a školskej samospráve zároveň platí, že riaditeľ školy predkladá svojmu zriaďovateľovi na schválenie o.i. návrh na zavedenie študijných alebo učebných odborov a ich zameranie, návrh školského vzdelávacieho programu a výchovného programu, správu o výchovno-vzdelávacej činnosti, jej výsledkoch a podmienkach, či koncepčný zámer rozvoja školy alebo školského zariadenia. **Nevyhnutným predpokladom pre každého zriaďovateľa škôl, ktorý má ambíciu pristupovať už len k uvedeným zákonným kompetenciám inak než len čisto formalisticky, je poznanie reálnej kvality škôl, ktoré zriaďuje** – ich silných ako aj slabších stránok. Projekt plošného Komparo testovania zohráva v tejto otázke v našej MČ dôležitú rolu.
* V zmysle čl. 1 [Zmluvy o spolupráci a refundácii výdavkov uzavretej medzi MČ BANM a všetkými ZŠ s MŠ v jej zriaďovateľskej kompetencii](https://crz.gov.sk/zmluva/10056176/?csrt=15335163676795003079) na účely upravenia práv a povinností jednotlivých strán pri realizácii projektu „Plošné testovanie žiakov ZŠ v zriaďovateľskej pôsobnosti Mestskej časti Bratislava–Nové Mesto“ je **hlavným cieľom tohto projektu poskytnúť:**   
    
  a) ZŠ BNM kvalitný autoevaluačný nástroj, na základe ktorého budú môcť dotknuté školy realizovať opatrenia na zlepšenie výstupov výchovno-vzdelávacej činnosti svojich škôl,

b) Zriaďovateľovi potrebné informácie pre identifikáciu, priorizáciu a podporu/realizáciu opatrení pre zlepšenie výstupov výchovno-vzdelávacej činnosti ZŠ BNM.  
  
**Publikácia verejne dostupných rebríčkov škôl v duchu „blaming and shaming“ je v priamom a absolútnom rozpore s cieľmi tohto projektu. Školy v zriaďovateľskej kompetencii MČ BANM súhlasili so svojím zapojením do tohto unikátneho projektu za podmienky striktnej dôvernosti zo strany zriaďovateľa ohľadom získaných dát, k čomu je MČ BANM v zmysle vyššie uvedenej zmluvy aj zmluvne viazaná** (čl. 4 bod 4. zmluvy):  
  
„**Zriaďovateľ sa zaväzuje:**   
- podieľať sa na financovaní testovania,   
- zabezpečiť potrebnú súčinnosť a koordináciu subjektov zapojených do testovania (ZŠ BNM, zhotoviteľ podľa Zmluvy o dielo, Zriaďovateľ) nevyhnutnú pre úspešnú realizáciu a naplnenie cieľov tohto projektu,   
- **že všetky dáta/výstupy/výsledky z testovania bude považovať za dôverné, podnikne primerané opatrenia proti ich nežiadúcemu úniku a v súlade so Zmluvou o dielo a cieľom testovania neposkytne žiadnym tretím osobám akékoľvek dáta/výstupy/výsledky z tohto testovania v podobe, z ktorej by bolo možné odvodiť konkrétne výsledky jednotlivých škôl, tried a žiakov zapojených do tohto testovania.**“

* **Obdobnú požiadavku ohľadom dôvernosti dát mala na MČ BANM aj spoločnosť EXAM**, ktorá testovanie zabezpečuje a táto jej požiadavka je rovnako súčasťou [zmluvy uzatvorenej medzi MČ BANM a spoločnosťou EXAM](https://crz.gov.sk/zmluva/10003838/?csrt=15335163676795003079). **Porušenie tohto záväzku** zo strany MČ BANM by v zmysle čl. VIII bodu 4. bolo **považované za závažné porušenie tejto zmluvy**.
* Z vyššie uvedených dôvodov MČ BANM nebude a ani nemôže zverejňovať a poskytovať akékoľvek výstupy z projektu Plošného testovania Komparo v MČ BANM žiadnym tretím osobám, z ktorých by bolo možné odvodiť konkrétne výsledky jednotlivých škôl, tried a žiakov zapojených do tohto testovania.
* MČ BANM vďaka projektu získala kvalitný prehľad o silných a slabých stránkach všetkých svojich škôl. **Pre dosiahnutie optimálnych prínosov je však dôležité plošné testovanie realizovať opakovane a dlhodobo** – čo nám umožní sledovať o.i. aj progres konkrétnych kohort žiakov v čase. Aj preto v projekte plošného testovania pokračujeme aj v aktuálnom školskom roku. Vďaka plošnému testovaniu Komparo vieme povedať:
  + aké výchovno-vzdelávacie výsledky dosahujú naše školy **na výstupe z 1. stupňa** (t.j. pred odchodom žiakov na 8-ročné gymnáziá), **na vstupe na 2. stupeň** (t.j. po odchode žiakov na 8-ročné gymnáziá), **ako aj na výstupe z 2. stupňa**, a to tak pred, ako aj po odchode na 5 ročné lýceá (žiaci testovaní v 8. aj 9. ročníku)  
      
    Pozn**.: odchody na 8-ročné gymnáziá a 5-ročné lýceá častokrát skresľujú výsledky oficiálnych štátnych testovaní**. Z našich škôl odchádza po 5. ako i 8. ročníku v priemere okolo 12-13 % žiakov (t.j. v 9. ročníku nám chýba z titulu týchto odchodov v priemere približne štvrtina žiakov, kt. do 1. ročníka nastúpili)
  + **kľúčovým rozdielom Komparo testov oproti napr. štátnym testovaniam T9 je to, že pri Komparo testoch vieme zohľadňovať aj zloženie žiackej populácie** (socioekonomické zázemie žiakov zohráva pri akademických výstupoch žiakov významnú rolu – osobitne to platí pre SR, kde je tento vplyv jeden z najvyšších spomedzi všetkých OECD krajín.). **Vďaka Komparo testom tak máme oveľa realistickejší obraz o akademickej kvalite našich škôl.**
  + vďaka Komparo testom máme prehľad o tom, v ktorých školách, triedach a predmetoch dosahujeme – aj po zohľadnení zloženia žiackej populácie – nadpriemerný či podpriemerný výsledok. Rovnako vieme, ktorej škole sa darí / v kt. triedach dokážu školy lepšie zapájať do výchovnovzdelávacieho procesu aj svojich znevýhodnených žiakov (v kontext našich škôl ide primárne o zdravotne znevýhodnených žiakov a cudzincov).
  + **vďaka projektu plošného Komparo testovania máme dobrý prehľad o významnej heterogenite našich škôl a to na viacerých leveloch**:
    - Okrem štandardne sledovanej vonkajšej heterogenity žiackej populácie (na úrovni škôl) a vnútornej heterogenity (jednotlivé triedy v rámci školy ako aj jednotlivé ročníky v rámci školy) máme vďaka Komparu prehľad o heterogenite žiakov vyjadrenú ich všeobecným študijnými predpokladmi a heterogenitu v samotných akademických výstupoch, a to nielen v nominálnom vyjadrení, ale osobitne po zohľadnení ich všeobecných študijných predpokladov.
    - **Už prvý ročník projektu plošných Komparo testov nám exaktne ukázal, že**:
      1. aj v triedach so zložitou žiackou populáciou vedia vybraní pedagógovia našich škôl dosahovať veľmi dobré výsledky,
      2. aj v triedach s veľmi podobnou žiackou populáciou dosahujeme na našich školách v niektorých prípadoch veľmi odlišné výsledky na výstupe (t.j. vo výsledkoch z testovania)
      3. **každá jedna z našich ôsmich škôl dosiahla aspoň v jednom predmete a ročníku vysoko nadštandardný výsledok, ktorý môže slúžiť ako príklad dobrej praxe pre zvyšných 7 škôl**. Zároveň však platí, že každá jedna z našich škôl má aj oblasti, v ktorých má priestor na zlepšenie.
* Na základe vyššie uvedeného nevieme (a nebolo by to ani v súlade s cieľmi projektu) verejne publikovať neanonymizované výsledky jednotlivých škôl, či tried. **Na základe testovania realizovaného v šk. roku 2024/2025 však môže vo všeobecnosti povedať, že v dotknutých kohortách žiakov 4., 6. a 8. ročníka**:
  + **máme v priemere skôr žiakov s mierne podpriemernými všeobecnými študijným predpokladmi (VŠP)**,
  + aj po zohľadnení zloženia žiackej populácie (danej v tomto prípade VŠP) dosahujeme v priemere naprieč uvedenými tromi ročníkmi mierne podpriemerné výsledky. **Inými slovami, v našich školách máme síce objektívne zložitú žiacku populáciu, vďaka čomu nie je realistické očakávať, že by naše školy v priemere dosahovali nominálne výsledky na úrovni elitných škôl, ale napriek tomu by sme mali vedieť dosiahnuť lepšie výsledky, než tie, čo sme dosiahli v šk. roku 2024/2025. Pozitívom ale je, že máme jasne pomenované oblasti, na ktorých by naše školy mali pracovať.**
  + z hľadiska predmetov dokážeme **najlepšie výsledky** (po zohľadnení žiackej populácie danej VŠP), **dosahovať v anglickom jazyku a najslabšie vo vlastivede,**
  + z hľadiska testovaných ročníkov boli **najlepšie nominálne výsledky dosiahnuté v 6. ročníku, avšak po zohľadnení žiackej populácie (danej VŠP) boli takmer identické ako pri žiakoch v 8. ročníku. Najslabšie nominálne výsledky, ako aj po zohľadnení žiackej populácie, boli dosiahnuté pri žiakoch 4. ročníka**. Len po dlhodobejšom testovaní však budeme vedieť povedať, či máme vo všeobecnosti slabšie výchovnovzdelávacie výsledky na 1. stupni než na 2. stupni, alebo či výsledky z testovania dosiahnuté v školskom roku 2024/2025 boli špecifické len pre predmetné kohorty .
* **MČ BANM používa výstupy z plošného Komparo testovania ako jednu z podstatných skupín metrík vstupujúcich do hodnotenia vedenia škôl na účely mzdového ohodnotenia vedenia škôl** (t.j. odmeny riaditeľov + platový automat upravujúci nenormatívne príplatky tvoriace funkčné platy riaditeľov).
* **Dôležitým prínosom Komparo testov môže byť využitie týchto výstupov pre účely zdieľania dobrej praxe medzi našimi školami**. V tejto súvislosti by sme, v prípade súhlasu vedenia našich škôl, radi obnovili medziškolské predmetové komisie, ktorých obnovenie niektorí naši riaditelia navrhujú. Rovnako nám výstupy plošných Komparo testov umožňujú cielenejšie zdieľať dobrú prax medzi podpornými tímami na našich jednotlivých školách (aj vďaka projektu plošného Komparo testovania vieme povedať, kde nám inklúzia z hľadiska akademických výsledkov dosahovaných znevýhodnenými žiakmi „funguje“ lepšie a kde slabšie). Ide o príklady projektov, o kt. spustení vedieme s našimi riaditeľmi diskusiu, a kt. realizácia by mohla mať pozitívny dopad na výchovnovzdelávacie výsledky dosahované žiakmi na našich školách.
* **Výstupy projektu plošných Komparo testov môžu slúžiť aj ako vstupy do strategických dokumentov MČ** (napr. PHSR) **a pri formulovaní špecifických KPIs vo vzdelávaní.**

***Q: - Informácie o novej vzniknutej adaptačnej triede na ZŠ Odborárska, zhodnotenie výsledkov a analýz***

***A:***

* **Pilotný projekt** **zriadenia a prevádzky adaptačnej triedy** podľa § 29 ods. 14 písm. a) zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov (ďalej len „školský zákon“) pre žiakov, ktorí z dôvodu nedostatočného ovládania vyučovacieho jazyka nemajú predpoklad úspešne zvládnuť príslušný ročník **na ZŠ s MŠ Odborárska 2 v zriaďovateľskej pôsobnosti MČ Bratislava – Nové Mesto** **je** [**realizovaný na základe memoranda**](https://www.minedu.sk/adaptacne-triedy-pomozu-detom-ktore-neovladaju-slovensky-jazyk/)**, ktorého signatármi sú**:
  + Ministerstvo školstva, výskumu, vývoja a mládeže Slovenskej republiky,
  + Základná škola s materskou školou, Odborárska 2,
  + Mestská časť Bratislava - Nové Mesto,
  + Vietnamské korene, o. z. a
  + Viet Nguyen ako člen komory za vietnamskú národnostnú menšinu Rady vlády SR pre národnostné menšiny.
* ZŠ s MŠ Odborárska 2 poskytuje výchovu a vzdelávanie vysokému počtu žiakov najmä vietnamskej národnosti alebo štátnej príslušnosti, ktorí neovládajú vyučovací jazyk školy, a pre ktorých jazykový kurz ako podporné opatrenia nie sú postačujúce na osvojenie si vyučovacieho jazyka vzhľadom na lingvistické rozdiely medzi slovenským a vietnamským jazykom. Daným žiakom má pobyt v adaptačnej triede umožniť dosiahnutie individuálne určených vzdelávacích cieľov a zaradenie do bežnej triedy príslušného ročníka.
* **Približne tretina žiackej populácie** (v niektorých triedach dokonca viac ako 50 %) **na ZŠ s MŠ Odborárska 2 je tvorená cudzincami, väčšina z nich je vietnamskej** národnosti alebo štátnej príslušnosti alebo iným primárnym materinským jazykom než slovenským).
* V školskom roku 2025/2026 bola na ZŠ s MŠ Odborárska 2 otvorená **prvá pilotná adaptačná trieda, ktorú navštevuje 7 žiakov 1. ročníka.**
* Výučba týchto žiakov je realizovaná za podpory pedagogického asistenta ovládajúceho tak slovenský, ako aj vietnamský jazyk. **Celý projekt je realizované v úzkej spolupráci a za podpory zástupcov vietnamskej komunity**.
* **Metodika výučby týchto žiakov je osobitne prispôsobená potrebám adaptačnej triedy a na jej tvorbe sa podieľa náš ďalší partner, ktorým je Univerzita Mateja Bela (UMB)**, a to aj v kontexte APVV projektu *„Program rozvoja jazykových spôsobilostí detí s odlišným materinským jazykom v slovenskom jazyku – tvorba a overovanie“* . **V spolupráci s UMB a MŠVVaM absolvovala p. učiteľka vedúca vzdelávanie v tejto adaptačnej triede aj potrebné školenia.**
* Cieľom projektu je podpora výchovnovzdelávacieho procesu na našej ZŠ s MŠ Odborárska 2, a to osobitne vo vzťahu podpory vytvorenia takých predpokladov, aby po absolvovaní adaptácie v adaptačnej triedy mohli byť úspešnejšie začlenený do riadneho vzdelávacieho procesu vo svojich kmeňových triedach.
* Pilotný projekt však bude taktiež priebežne vyhodnocovaný - **ambíciou je aby výsledky získané z tohto projektu mohli slúžiť ako základ pre rozšírenie konceptu aj do iných škôl na Slovensku**.
* Úspešnosť tohto projektu nie je možné ešte v tejto fáze objektívne zhodnotiť. **Subjektívna predbežná spätná väzba zo strany ZŠ s MŠ Odborárska je zatiaľ pozitívna**.
* **S cieľom exaktného objektívneho overenia prínosu pilotného projektu** zavedenia adaptačnej triedy je **realizované komplexné testovanie žiakov**, na ktorom **participuje aj ďalšia z našich škôl**, a to ZŠ s MŠ Riazanská 75, kt. vybraní žiaci vietnamskej národnosti / občianstva tvoria tzv. kontrolnú skupinu (t.j. **primárna experimentálne testovacia skupina je tvorená žiakmi adaptačnej triedy na Odborárskej a kontrolná skupina žiakmi z Riazanskej**).
* Pilotný projekt je **realizovaný za finančnej podpory MŠVVaM**. **Rozpočet projektu pre tento školský rok bol s MŠVVaM dohodnutý na úrovni cca 60 tis. EUR**. Približne prvú tretinu platby by sme mali od MŠVVaM dostať v dohľadnej dobe (žiadosť o dotáciu bola v zmysle inštrukcie MŠVVaM oficiálne podaná koncom októbra, zo strany MŠVVaM sme už aj dostali pozitívnu spätnú väzbu a aktuálne čakáme na sprocesovanie platby zo strany MŠVVaM).
* Samotné memorandum bolo zmluvnými stranami podpísané na tri roky a strany memoranda deklarovali záujem realizovať projekt podpory a zriadenia adaptačných tried na ZŠ s MŠ Odborárska dlhodobo. **V prípade úspešnej realizácie projektu v aktuálnom školskom roku** je preto **predpoklad pokračovanie projektu nielen za horizont aktuálneho školského roka ale aj účinnosti aktuálneho memoranda**.